
RAPORT
asupra  proiectului de Lege privind accesul parlamentarilor la documentele privatizării

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege privind accesul parlamentarilor la documentele privatizării, trimis cu adresa nr. PL.x.622 din 9 noiembrie 2010,  înregistrat cu nr. 31/987 din  12 noiembrie 2010.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Senatul, în calitate de primă Cameră  sesizată, a adoptat proiectul de lege în şedinţa din data de 19 octombrie 2010. 
Consiliul Legislativ  a avizat favorabil iniţiativa legislativă, conform avizului nr. 508 din 26 aprilie 2010.
Guvernul României, prin punctul de vedere transmis cu adresa nr.1650 din 28 iunie 2010, respectiv prin adresa nr. 378 din 17 februarie 2011, nu susţine adoptarea acestei iniţiative legislative.

Comisia pentru politică economică, reformă şi privatizare a transmis un aviz favorabil cu adresa nr. 21/315 din 16 noiembrie 2010, cu două amendamente care au fost respinse în şedinţa Comisiei juridice, de disciplină şi imunităţi.
Proiectul de lege  supus dezbaterii are ca obiect de reglementare  accesul deputaţilor şi senatorilor la documentele privatizării, reglementând în acest scop obligaţia Guvernului şi a celorlalte organe ale administraţiei publice de a prezenta, la solicitarea scrisă a Camerei Deputaţilor, Senatului sau a unei comisii parlamentare, informaţii şi documente referitoare la procesul de privatizare.

În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctele de vedere ale Guvernului şi avizul favorabil al Consiliului Legislativ în şedinţa din  25 mai 2011.
Din numărul total de 23 de  membri ai Comisiei juridice, de disciplină şi imunităţi au participat la şedinţă 23 deputaţi.
La şedinţă au participat, în calitate de invitaţi, doamna Lidia Barac – secretar de stat în Ministerul Justiţiei şi doamna Claudia Roşianu – consilier în Ministerul Justiţiei.
Cu ocazia dezbaterilor s-au constatat următoarele: norma constituţională a art. 111 alin. (1) invocată în Expunerea de motive reglementează obligativitatea Guvernului şi a celorlalte organe ale administraţiei publice ca în cadrul controlului parlamentar al activităţii lor, să prezinte informaţiile şi documentele cerute de Camera Deputaţilor, de Senat sau de comisiile parlamentare, prin intermediul preşedinţilor acestora. Astfel, pentru ca Parlamentul să fie în măsură să exercite funcţia de control consacrată constituţional, este necesară, în anumite situaţii, obţinerea unor informaţii din partea Guvernului şi a celorlalte organe ale administraţiei publice .
Mijloacele de realizare a funcţiei de control a Parlamentului nu se rezumă la informaţiile şi documentele astfel furnizate, unica autoritate legiuitoare a ţării putând fi informată şi prin întrebări, interpelări, precum şi prin moţiuni indiferent că sunt simple sau de cenzură. Prin urmare, rezultă că nu există limitări sau circumstanţieri în ceea ce priveşte obligaţia Guvernului şi a celorlalte organe ale administraţiei publice de a prezenta informaţiile şi documentele solicitate, inclusiv cele referitoare la derularea procesului de privatizare. Furnizarea însă, de documente referitoare la clauzele contractelor de  privatizare încheiate de către aceste instituţii cu partenerii contractuali, fără acordul acestora din urmă ar putea contraveni unor eventuale clauze de confidenţialitate şi principiilor de concurenţă loială consacrate în legislaţia în materie comercială. Ar fi fost necesar ca termenul preconizat pentru transmiterea documentaţiei referitoare la contractele de privatizare să fie stabilit în mod unitar atât în proiectul de act normativ, cât şi în Expunerea de motive. Astfel, cu privire la obligaţia Guvernului şi a celorlalte organe ale administraţiei publice de a prezenta documente referitoare la privatizare, art. 3 alin. (1) din proiect preconizează un termen de maximum 5 zile, în timp ce în cuprinsul Expunerii de motive, referitor la aceeaşi obligaţie, se menţionează un termen de 48 de ore. Dispoziţiile art. 1 alin. (1) din proiect nu face altceva decât să reitereze prevederile art. 111 alin. (1) din Constituţia României, republicată, singura diferenţă fiind aceea a schimbării referinţei generale informaţiile şi documentele cu o referinţă particulară, documentele de privatizare. Totodată, definiţia sintagmei documentele privatizării nu aduce niciun element de noutate, ba mai mult, nu face decât să circumscrie această noţiune la o alta, respectiv aceea de contracte de privatizare, sens în care, neaducând nicio explicaţie suplimentară, apreciem că o asemenea definiţie este limitativă şi face referire la documentele care emană în condiţiile contractelor de privatizare. Prevederile art. 2 reglementează încă o dată faptul că solicitarea de documente se face de către preşedinţii celor două Camere ale Parlamentului sau ai comisiilor parlamentare şi, totodată, limitează posibilitatea Camerelor de a cere astfel de informaţii la perioada ulterioară semnării contractului de privatizare. Această din urmă precizare nu poate fi acceptată deoarece excede dispoziţiilor Constituţiei.

În urma dezbaterii, membrii Comisiei au hotărât, cu unanimitate de voturi să propună plenului Camerei Deputaţilor respingerea proiectului de lege privind accesul parlamentarilor la documentele privatizării.  

Amendamentele respinse sunt redate în Anexa la prezentul raport.                  
În raport de obiectul şi conţinutul său, proiectul de lege  face parte din categoria legilor ordinare.
PREŞEDINTE,                  SECRETAR
            Daniel BUDA        Gabriel ANDRONACHE
Consilier 
Paul Şerban
Anexa                                                                                                                                                            

AMENDAMENTE RESPINSE

la proiectul de lege privind accesul parlamentarilor la documentele privatizării
	Nr. crt.
	Text Senat
	Text Comisie 
	Motivare

1. Pentru aprobarea amendamentului

2. Pentru respingerea amendamentului 
	Camera Decizională

	1. 
	Art.4.- Deputaţii şi senatorii care au luat cunoştinţă de informaţiile cuprinse în documentele prevăzute la art. l au obligaţia să le folosească exclusiv în scopul pentru care au fost solicitate.


	Art.4.- Deputaţii şi senatorii care au luat cunoştinţă de informaţiile cuprinse în documentele prevăzute la art. l au obligaţia să le folosească exclusiv în scopul pentru care au fost solicitate, cu respectarea caracterului secret sau confidenţial al acestora, în condiţiile stabilite de lege.
          Autor: Comisia pentru politică economică, reformă şi privatizare

	1. Pentru o reglementare corectă şi concisă.

2. Membrii comisiei au respins amendamentul prin vot 
	Camera Deputaţilor

	2.
	Art.5.- Prezenta lege intră în vigoare la 90 de zile de la data publicării ei în Monitorul Oficial al României, Partea I.


	Art.5.- Prezenta lege intră în vigoare la 90 de zile de la data publicării ei în Monitorul Oficial al României, Partea I şi se aplică contractelor încheiate după  intrarea în vigoare a acesteia. 
       Autor: Comisia pentru politică economică, reformă şi privatizare

	     1.Pentru claritatea textului şi corecta aplicare a acestuia.

     2. Membrii comisiei au respins amendamentul prin vot
	Camera Deputaţilor

